የትምህርትን ጥቅም የሚያውቁ በቀጥታም ሆነ በተዘዋዋሪ መንገድ በትምህርት የተጠቀሙ ሰዎች ናቸው፡፡ ትምህርት እንደማንም የፋብሪካ ውጤት የሚሸጥ፣ የሚለወጥና የሚሸመት አይደለም፡፡ ትምህርት የአንድ ግለሰብ ሕይወትን ለዓመታት የሚያገለግል፣ ጊዜ የማይለውጠውና ጥሎ የማይጠፋ ልዩ የስብዕና መገለጫ አጋርና ኃብት ነው፡፡ ትምህርት ከግለሰብ አልፎ የማሕበረሰብና የሀገር ልዩ ኃብት ነው፡፡ ለዚህም ነው ትምህርት የሕዝብ ኃብት (Public good) የሚባለው፡፡ በመሆኑም ዩኒቲ ዩኒቨርስቲና ሌሎችም የግል ከፍተኛ ትምህርት ተቋማት፣ በመማር ማስተማር ሂደቱ ብቁ ኢትዮጵያውያን፣ ዕውቀትና የሥራ ጥበብ ይዘው እንዲመረቁና ሀገር እንዲያገለግሉ የማድረግ ከፍተኛ ኃላፊነት ያለባቸው፡፡ ይህን ከፍተኛ ኃላፊነትና ተግባር ለመወጣት ትርፍ ላይ ከፍተኛ ትኩረት በማድረግ ጥራት የሌለው ትምህርት እንዳይሰጥ የግል ከፍተኛ ትምህርት ተቋማት፣ ዩኒቲን ጨምሮ፣ ከፍተኛ ጥንቃቄ ማድረግ ይጠበቅብናል፡፡
